**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Dan Europe (znanstveno-popularni tekst)

**Ključni pojmovi**: znanstveno-popularni tekst, znanost, Europska unija, Španjolska, Dan Europe (9. svibnja)

**Cilj:** Spoznati obilježja znanstveno-popularnoga teksta, razvijati sposobnost uočavanja i zapamćivanja bitnoga u tekstu, razvijati zanimanje za novim spoznajama i širenjem znanja na raznim područjima, učiti kako se uči, obilježiti Dan Europe.

**Zadatci nastave:**

1. **Obrazovni**: spoznati obilježja znanstveno-popularnoga teksta, uočavati i zapamtiti bitno u tekstu, razlikovati bitne od manje bitnih činjenica i na taj način stjecati nova znanja, proširivati svoja znanja čitajući primjerene znanstvene tekstove, naučiti osnovne činjenice o Europskoj uniji i Španjolskoj kao jednoj od njezinih članica
2. **Funkcionalni**: razvijati kulturu slušanja, čitanjem i slušanjem znanstveno-popularnih tekstova proširivati opću informiranost, poticati učenike na jasno i smisleno izlaganje o zadanoj temi
3. **Odgojni:** razvijati komunikacijske vještine, razvijati zanimanje za čitanje i slušanje znanstveno-popularnih tekstova, prepoznati i shvatiti značaj i primjenu te vrste tekstova, obilježiti Dan Europe, razvijati osjećaj pripadnosti Europskoj uniji

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, knjiga o Europskoj uniji, nastavni listići

**Korelacija:** Priroda i društvo, Sat razrednika

**Tijek nastavnoga sata**

1. **Motivacija**

Kako bi učenike adekvatno pripremio za temu sata, učitelj s učenicima povede razgovor:

* Što je Europska unija?
* Kada je Republika Hrvatska postala članica Europske unije?
* Koje još zemlje pripadaju Europskoj uniji?
* Zašto je Hrvatska postala članica Europske unije?
* Želite li doznati nešto više o Europskoj uniji i ostalim zemljama članicama?
* Na koji način možete doznati više?
* Znate li kako nazivamo tekstove koji se nalaze u udžbenicima, u nekim rubrikama časopisa, u enciklopedijama, a služe nam za proširivanje znanja?
1. **Najava, čitanje znanstveno-popularnoga teksta**

Učitelj najavljuje učenicima da će danas biti mali znanstvenici i proučavati znanstveno-
-popularne tekstove koje im je on priredio. Učitelj najavljuje da će upoznati jednu zemlju Europske unije – Španjolsku. Ako učenici znaju neke zanimljivosti o toj zemlji, iznose ih prije čitanja.

Učitelj na nastavnome listiću daje učenicima tekst o Europskoj uniji i Španjolskoj, potom ga izražajno čita dok učenici pozorno slušaju. Po završetku čitanja učitelj zajedno s učenicima utvrđuje po čemu se tekst koji je pročitao razlikuje od priče.

Znanstveno-popularni tekst:

* donosi brojne činjenice i znanstvene podatke o temi koju obrađuje kako bi čitatelj skupio nova znanja i informacije
* pisan je na prihvatljiv, popularan, svima jasan i razumljiv način.
1. **Rad na tekstu**

Učenici rade u skupinama. Učitelj skupinama daje nastavni listić s pitanjima na koja skupine odgovaraju. Jedan učenik u skupini čita pitanja, učenici zajedno dolaze do odgovora služeći se tekstom o Europskoj uniji i Španjolskoj. Na kraju sata provjerava se točnost odgovora.

1. **Završni dio**

Učitelj s učenicima povede razgovor o satu:

* Jeste li na ovome satu naučili nešto novo?
* Kako ste zadovoljni satom?
* Je li vam ovakav način rada pomogao u daljnjemu učenju?
* Hoćete li pamtiti znanja o Europskoj uniji i Španjolskoj koja ste danas usvojili?

Učitelj učenicima pokazuje nekoliko slika Europske unije i Španjolske koje najbolje karakteriziraju tu zemlju.

**Prilozi**

1. **Nastavni listić**

**Španjolska – članica Europske unije**

1. Što je Europska unija?

2. Opiši zastavu Europske unije.

3. Što predstavlja 12 zvjezdica na zastavi?

4. Tko čini Europski parlament?

5. Koje zadatke ima Europska komisija?

6. Kako se naziva novac Europske unije?

7. Prepiši osobnu kartu Španjolske.

8. Na kojemu se poluotoku smjestila Španjolska?

9. Koje otočne skupine pripadaju Španjolskoj?

10. Što je karakteristično za reljef?

11. Što je Obala smrti?

12. Po čemu je poznat Madrid?

13. U kojemu se gradu nalazi katedrala Sagrada Familia?

14. Što je Altamira?

15. Što je turistima u Španjolskoj privlačno?

16. Što je i kada otkrio Kristofor Kolumbo?

17. Kako se zove svjetski poznat književni lik pisca Miguela de Cervantesa?

18. Napiši nešto o Španjolskoj što nije obuhvaćeno pitanjima.